Brumbies die Aussies se beste | Netwerk24
Sestien jaar ná hulle laas hul vingerafdrukke op 'n Superrugby-trofee kon plaas, het die Brumbies uiteindelik Saterdag weer hul hande gevou om . . . wel, soort van 'n Super-trofee.
Die Brumbies vier hul sege in die eindstryd van die Aussies se Superrugby-reeks. Foto: Getty Images
Die Canberra-span het sy status as Australië se voorste rugbyspan vas gesement deur die Reds in die eindstryd van die Superrugby AU-reeks met 28-23 te klop.
Dit maak natuurlik nie van hulle dié Super-kampioen van 2020 nie – die koronavirus-pandemie het gesorg dat daar nie vanjaar een onbetwiste Suidelike Halfrond-kampioen sal wees nie.
Maar moenie dink die feit dat hulle net teen hul landgenote moes meeding vir hierdie trofee het die Brumbies se feesvieringe enigsins gedemp nie.
Die Brumbies het voordeel getrek uit die Reds se swak dissipline en vroeg reeds met 15-3 voorgeloop. Die Queenslanders het die eindstryd begin met roekelose rugby en amateurfoute gemaak, maar dit alles weldra oorkom om weg te beitel aan die agterstand op die telbord.
Swak besluitneming sou egter hul doppie finaal klink. Met vyf minute oor, en die telling 28-23 vir die Brumbies, het die Reds 'n strafskop reg voor die pale gekry.
Eerder as om die pasella drie punte te neem, het hulle die kantlyn opgesoek – en die druk op hulself in die proses verhoog.
"Ons het die heeltyd geweet die Reds gaan terugveg in die tweede helfte en ek is trots dat ons sterk kon eindig," het Allan Alaalatoa, die Brumbies se kaptein agterna gesê.
"Geluk aan die Brumbies, hulle het hoëgehalte-rugby opgedis deur die hele seisoen. Ons het onsself in die voet geskiet en ons swak dissipline het ons duur te staan gekom," was die Reds-kaptein, Liam Wright, se opsomming van sake.